khistorydata/jeongjo-sjw-relations huggingface dataset:
정조 11년 · 목
疏略曰此月又至文孝世子祥期居然近迫伏惟止慈之慟尤何堪抑終古亂逆何代無之而豈有如乙丙以來十數年之間哉窩主於鄭妻而厚獜肆于凶巨魁於賊龜而量▣逞其惡能澤之陰圖範吉之極變暗相嘯聚謀爲猖獗而詬罵天日徵白踵接煽動亂言湖海獄連甲辰之秋又有窮天地亘萬古所未見所未聞之極惡大憝而朝廷之上懲討不嚴駸駸然義理漸晦彝倫將滅寧不大可懼哉至於國榮之至凶極妖兼資德相之同惡相濟(刀削)嗾起賊德交投疑亂之書然而顯戮未加孥籍尙靳因此而王章不振亂賊無懲夏恭之凶獰瑮洋之僭亂喆宇復匡之陰謀異圖莫不權輿榮德幻面迭發伏願淵然深思亟許榮德孥籍之請凡諸賊之未施當律者一例夬斷克正典刑焉嗚呼五月之禍尙忍言哉王大妃殿下諺敎布誥之後上自搢紳下及婦孺始覺向之所疑眞有苗脈而九月之喪其變之怪底又如此何狀凶賊必欲甘心於謀危宗國若是憯毒也臣於喪變之初偶見江村一老媪抱負兩兒揮涕語人曰哀我東宮邸下如其可贖豈惜此二孫惟彼醫官抑獨何心我雖一女子必欲手磔而口臠蓋其時流傳閭巷者唯是停乳熱劑而老媪之誓欲報讎於逆醫者如此矧聞諺敎之後其扼腕憤怒不欲與賊俱生之狀庶幾想見以殿下之至痛至哀尙靳於窮覈一事前後諸臣之批每以疑無指的爲敎臣不勝憂惑焉症候之自初怪底自是指的之昭著怪底有一事則一事可指的而覈也怪底有二事則二事可指的而覈也擧國臣民罔不知其怪底之必有所因旣有其因必有其跡旣有其跡必有其人殿下終始掩覆置而不覈或復有漫漶大義掩醫本事如倡爲天命修短之說者而將至於棄義忘讎莫之恤焉則萬世必報之讎終無可復之日哉切願亟行鉤覈掃蕩凶穢焉伏見近日三司之啓(刀削)輒以付丙爲敎不欲勉從則賜之例批或可也今乃無所可否投之火中大非所以優待之規而殿下創而行之臺閣之臣恬然安之臣甚惑之亦願一一還收焉宇鎭之遽爾酌處刑政到此益無餘地噫彼父子千罪萬惡擢髮難數而至其顧瞻他日與同死生之說渠已自服則許多情節之未及究覈者不知有幾而一朝酌處大拂輿情伏願還令王府拿來宇鎭更加嚴鞫亟施當律焉世人之屛息潛喘不敢側目於趙時偉兄弟者凡幾年矣壬寅邦慶鳥獸亦舞去夏喪變草木知哀而懷貳於胥慶之辰沮戲於終事之地者其心所在路人亦知噫喜聞一播歡聲載路而渠獨何物乃敢潛蓄禍心顯示不悅盛氣色怒禁制一世使不敢開口說慶至於位號已定之日又敢以太早等語公肆亂喙是豈無暗地揣摩而然哉及夫喪變之出又欲沮敗山事欺誣旣露情跡難掩則又敢歸之於傳聞周遮爲說噫都門咫尺人具是瞻不是有心孰敢巧言早晩露眞不暇爲慮憑空駕虛忙忙入奏者已見其自來用心沮戲之跡終可以自掩乎細究其罪難兄難弟臣謂時偉則快允臺啓嚴鞫得情趙時俊爲先施以屛裔之典以嚴天討不可少緩也批以疏中有犯禁處原本抺下外此諸條言雖張皇徒覺支煩趙時俊事豈可有心看之(刀削)
정조 11년 · 강
以徐鼎修洪義榮李謙煥爲承旨前望也
정조 11년 · 강
命慶尙監司望筒勿爲頒布
정조 11년 · 목
敎曰方面之任宣化爲重雖因首擬人之爲完伯至親不得已副點而向來海西事終有傷化之失未久移除殊乖官人之方昨因夜深無以更令議薦欲待辭本許施矣更思不必如是慶尙監司望筒勿爲頒布其代政官牌招開政差出仍令從近辭朝
정조 11년 · 강
飭分承旨肅謝等事依甲辰傳敎遵行
정조 11년 · 목
敎曰分司之銜無不肅謝蓋與假銜大異也差出時備三望受點減下時非開政亦無得下批年前因放榜時分承旨差出事亦有考例提敎之擧今番動駕時分司諸官中獨承旨不爲肅謝事甚未安此非分承旨之不察卽政院之不能知委當該承旨推考此後分承旨肅謝等事一依甲辰傳敎申飭遵行事該房知悉
정조 11년 · 강
命前禁將徐有大前總使金持默幷仍任
정조 11년 · 강
領議政金致仁上箚引咎賜批
정조 11년 · 목
箚略曰以昨日嶺伯擬望之失宜有更令議薦之命不勝惶悚臣素蔑鑑識重以老昏前夜銓堂之來問也屢閱案簿艱於排望非不知副擬人之纔有海西事而不得已備擬矣今聖敎責之以官人之方於是乎臣之憒憒不職之罪無所逃矣何敢更有所參論伏乞亟許斥退命受僚相之薦不勝幸甚批以官人云云卽泛說之泛說設若箚中爲說亦有立釋者卿不首擬予乃越點在卿寧有毫分不安安心勿辭卽爲議薦仍令遣史官傳諭
정조 11년 · 목
以朴祐源爲右尹洪仁浩爲分承旨金光默爲慶尙監司○再政以尹尙東爲忠淸監司
정조 11년 · 목
御題擬魯群臣賀孔子作春秋筆則筆削則削游夏之徒不能贊一辭箋俱爲更命比較御題自無極而太極辯俱爲更又命比較御題二羹說俱爲更又命比較御題七分序律賦檢閱李相璜金祖淳副司果韓商新宋祥濂正字尹光顏三下同等命比較御題庚辰地平七言四韻律俱爲更命比較以庚辰地平爲五言四韻律題俱爲更又命比較以庚辰地乎爲三十韻排律題宋祥濂三上居首
정조 11년 · 강
義禁府以時囚照律啓
정조 11년 · 목
該府啓言公州前判官徐直修當初繡啓所論其大者賑政不實田結濫報事也今見道臣査啓賑政雖無大疪而因醉濫杖厩有三畜皆有明據則爰辭之失實事甚可駭以此照律傳旨內端午進上油芚純用附紙不善着油間間班爛品色俱劣誠極駭然令該府拿問處之判付內偸災雖已脫空此事亦係不察今日開坐時同爲照律罪杖八十收贖告身盡行追奪徒二年定配敎以功議各減一等又啓言徐直修杖六十收贖告身盡行追奪延安府深洞驛徒一年定配又啓言罪人沈基泰旣已決杖一百慶興府減死定配金禧麟金珍恪等以公罪各笞五十收贖沈景文杖七十收贖奪告身二等放送鄭昌期杖一百收贖告身盡行追奪永不敍用放送又啓言泗川前縣監金胤行還穀虛錄至於五千餘石之多自有當律請以此照律允之
정조 11년 · 강
判下備局嶺南御史李書九別單回啓
정조 11년 · 목
備邊司以慶尙右道暗行御史李書九別單啓言軍丁之弊才因左道繡啓覆奏行會而今番書啓中有以軍額太多戶總不足爲言當初軍丁分排時必也計尸計民使之相當則弊至此極誠未可曉近來漏尸漏口無邑不然今若嚴明籍法搜得隱丁査括塡充則萬無軍與戶不相當之理請分付道臣着意釐革形止亦令條列狀聞敎曰黃白簽丁在處皆然云而生民困悴孰甚於是設令査括換充苟不方便損益徒見其繹騷而止昔在先朝印頒元額命名以良役實總刊册之數爻如許伊後之加增如此若用一切之法不可不就此實總更加存削來頭無朝令濫充之守宰依受敎勘罪斷不饒貸未必不爲修明之一端更加商量論理草記又以御史李書九別單啓言本道還穀之弊已悉於左道御史之啓而右道之弊比左道尤甚矯捄之策不容少緩日前覆奏已有所論列行會第以此更爲嚴飭而分付道臣就山郡穀簿最多處或限萬餘石或五六千石待秋捧直而一依詳定價以錢捧上又以此分俵於沿海穀少邑亦依詳定價換作米租而逐邑採探如有厚價勒捧輕價勒授之擧一切斷以贓汚之律以糶糴精實嚴明黜陟事請一體知委允之又啓言前因東萊居民李斗靖上言批旨有分付該道使之從長論理啓聞後稟處之命矣觀此慶尙監司金尙集狀啓則枚擧東萊前府使洪文泳牒呈以爲下納入給之際運監輩虧欠之弊其來已久七升添劃雖出軫念之恩五合不足尙無區處之道其所矯捄不容少緩而該府使所論三條一則貿米而取耗也一則給錢而殖利也一則留庫穀加分而此則恐難輕議惟是本道公木之每歲給倭者元數爲一千二百二十一同而四百同還作米四百五十同有手標作錢之例而每疋價爲二兩三錢故二兩入給倭人三錢乃是剩餘倭人則利其一疋二兩之價任譯則取其一疋三錢之剩乃於元木入給中又請一百五十同加數作錢便成年例總以計之一百五十同三錢條餘剩爲二千二百五十兩而乙未年倭館修建時以濟倉錢許貸以此加作剩錢每年計報今番濟倉之許貸於倭館改建者亦以加作剩錢限五年使之還報臣意則濟倉錢還報遲速不甚關緊自明年爲始三錢條二千二百五十兩內折半屬之濟倉折半屬之運監則十年之後庶可彌縫下詢廟堂處之云矣三錢條餘剩劃付實係難行如欲矯捄則無出於加分一事甲辰乙巳丙午三年條運監縮米各一千石自今年爲始加分中米一千石限三年劃給而不思矯本之道只欲捄末之弊則難保其更無別弊矯本之道莫過於申嚴下納之法及典守之法下納之法自來嚴峻過期守令之營門決杖換弄色吏之嚴杖定配昭載法典而近來各邑慢不動念嚴飭道臣及該府過限不納及色麤斛縮之弊一倂痛革不遵法例之守令依定式自該府直爲狀聞雖以典守之法言之運監則托以入給時欠縮而恣意先犯庫色則諉諸運監輩次知而暗地偸竊此一疑亦宜嚴立科條斷不饒貸猶復如前稱逋煩聞朝廷則運監庫色輩準監守自盜律該府使拿問勘罪倭人輩巧於舞智任其高重則當該不飭之任官嚴棍定配事永爲定式而三年條縮米雖稱非渠故犯亦豈盡由於彼人濫捧之致先自本府三年運監處各別嚴査私逋有無摘發登聞以爲嚴刑遠配事請一體分付從之
정조 11년 · 강
推京畿監司徐有防楊州牧使尹行元
정조 11년 · 목
該監司徐有防以判府事趙璥上京時陪行夫馬等節失待啓敎曰此非無時上來則豈有未及聞知之理大臣去就事體自別每以不知樣報來極爲駭然當該地方官爲先從重推考卿則亦爲推考後勿如是事回諭
정조 11년 · 강
陪慈宮詣慶熙宮
정조 11년 · 목
具翼善冠白袍乘輿出協陽門詣敦化門外幄次改具黑圓領袍慈宮輦輿將至鞠躬柢迎改具白袍乘輦陪後駐輦金吾前街命時囚保放由興化門入廣達門降輦乘輿由顯謨門入內少選乘輿出廣達門臨魂宮親行朝上食如儀○禁府以時囚罪人李宜耆具世勣趙雲履等保放啓
정조 11년 · 강
飭上京守令未下直守令邊將還宮後下去
정조 11년 · 목
敎曰上京守令許令參班與未下直守令邊將還宮後卽爲下去其中準瓜守令不必下去令該曹預爲知悉
정조 11년 · 강
命明日留門時百官皆許跟隨一人
정조 11년 · 목
敎曰有易服節次明日留門時卿宰元跟隨外百官皆許跟隨一人俾無苟簡之弊事令兵曹知悉仍卽分付各司又敎曰宗臣罷削人敍用儀賓削黜人蕩滌○承旨沈豊之啓言昌德宮政院藥院內閣守宮諸人送言以爲祥祭時以其異於時御所有望哭禮置之之命而王大妃殿中宮殿旣行望哭之禮守宮諸臣昧然經夜誠甚悲缺宜有一番稟定俾伸情禮之道云矣敎以然矣皆於通化門內望哭軍兵則闕內入直咸聚通化門內爲之除標信擧行事分付兵曹外營則各其直處前望哭除標信擧行一體分付
정조 11년 · 강
命刑曹佐郞魚在沼等拿處
정조 11년 · 목
議政府啓言大駕方入闕門臣等姑未回班之前堂下班列太半徑歸雖不得一一摘發已現發之刑曹佐郞魚在沼司僕主簿尹應烈內資直長柳煥奉常主簿李彥一司饔奉事趙錫福柳範休繕工主簿崔挺祥監役申大羽李憲膺奉事閔光暹李師中造紙別提丁文壽活人別提宋錫欽及不能檢飭之押班監察請竝拿問處之允之
정조 11년 · 강
配時囚具世勣于陽德縣
정조 11년 · 목
禁府啓言忠淸前兵使具世勣原情以爲土校弄權事意者向來臘雉軍之作拏多有竊發之患故發校搜捕久滯民間難保無弊營裨賣帖事再當築斯役浩財竭本州居朴得敏雇軍赴後爲一千名酬賞無路故差帖營禆燕歧居林秉鉉卽爲鄕隣留置幕中貸用三百兩於城役御史廉探無怪其認作假帖穀物虛簿事公州移轉出給時改量縮租及舊色吏黃直慶逋欠道臣因御史移文遣裨反閱據實回移軍餉米擅賣事待變軍官廳舍將欲修改因其等訴合巡出給黑爲百石黃姓吏校事營吏黃直慶本以逆復家人幻弄錢穀摘發於昨年九月再次嚴棍汰除吏案督徵逋欠仍爲逃走故使其四寸聖章掌捧還穀又以聖章姪恭哲代差色吏以渠應食之穀代納直慶逋欠云矣敎敎穀物等事議處自在城役事不緊發明之啓無▣甚矣大抵繡啓論列未必非風傳則曰有曰無▣間所供太涉泛忽渠若十分曖昧則亦當洞陳其痛冤之由卿等須看渠供何句何語有端的處乎時囚旣令今日內決處此囚亦以草記議處照律又啓言具世勣杖一百收贖告身盡行追奪陽德縣流三千里定配敎以如有功議各減一等又啓言功議各減一等杖九十收贖徒二年半定配
정조 11년 · 강
詣景慕宮行展拜
정조 11년 · 목
具翼善冠袞龍袍乘輿出協陽門由建陽門出月覲門由逌覲門詣齋殿門外降輿入齋殿少頃就板位行禮詣殿內奉審訖還御齋室少頃乘輿由月覲門入協陽門還內
정조 11년 · 강
召見戶判李在簡等于煕政堂戶曹判書李在簡宣惠廳堂上徐有隣判尹鄭昌順營建堂上具允鈺刑曹判書李崇祜營建郞廳鄭東敎李晩秀金履成
정조 11년 · 목
予曰安樂峴道路卿等昨旣看審各陳所見有隣曰臣等齊進看審則道路缺落處依前定奪擧行似不至張大而築筒一事果爲浩大不可不另加措置矣蓋此大川中折始自鐘巖幾至往十里其間田畓多有多少緊歇之別而若不堅築此筒其所受害均焉無論役丁與雇價一從其多少緊歇次次遞減先令各其田主出力自當如是猶且不足則自朝家量宜助給趁期完就田案考出使楊州牧擧行役事蕫飭付之京兆允合事宜矣在簡曰臣意則別無異見築筒與防川以田夫私力無以完力自朝家助其不足隱溝石築之役抹木把子等物力自戶曹擧行治道之役令京兆蕫飭似宜矣昌順曰礴石下缺落處則雖過百把爲役似易但燻造契人數甚少有難專責量宜助給至於築筒防川田夫合力改築朝家亦爲助劃似無不如舊之慮矣予從之予曰今則無動駕之事留待處暑後始役好矣有隣等曰聖敎然矣予曰役處旣是部字內判尹主張蕫役也予曰材木盡爲輸入耶允鈺曰姑未輸入者爲九十餘株今日內似當盡輸矣予命東敎曰近日霖熱太甚車夫或車牛能無致傷之患耶東敎曰無一致傷矣予曰一車所載爲幾株耶晩秀曰大則爲一株矣予曰木理何如云耶晩秀曰木工皆云極好矣予曰作板時引鉅工手當入幾人耶東敎曰合用九牌而限十日則可以準役矣予曰神門及內三門當用舊材參量事宜善爲磨鍊後日登對時更稟也
정조 11년 · 강
召見承旨趙衍德判尹鄭昌順于誠正閣
정조 11년 · 목
予曰民家頹仆處部官不能摘奸故使宣傳官抽栍摘奸多有執頉處此後申飭也昌順曰臣亦屢屢申飭而連日雨下頹傷甚多自有漏落之弊矣
정조 11년 · 강
命御營都提調金致仁總察御將
정조 11년 · 목
政院啓言御營大將李敬懋除拜訓將矣無總察之人何以爲之敎以都提調總察
정조 11년 · 강
以金持默爲御營大將徐有寧爲總戎使竝備薦也
정조 11년 · 강
命守禦使金鍾秀兼察總戎使
정조 11년 · 목
政院啓言總戎使金持默移拜御營大將矣無總察之人何以爲之敎以守禦使兼察
정조 11년 · 강
以鄭昌順爲知義禁
정조 11년 · 목
敎曰知義禁未差之代前望單子入之待下批牌招
정조 11년 · 강
遞承旨金文淳李漢豊
정조 11년 · 목
敎曰坐直承旨遞差
정조 11년 · 강
給慶尙道等邑渰頹戶恤典
정조 11년 · 목
慶尙假都事以民家漂壓馳啓敎以渰死人恤典斯速擧行漂壓戶亦依被燒例擧行此後依此施行事分付未報來諸邑恤典隨報卽施事申飭行會事分付戶曹○原春監司金載瓚以人物渰死馳啓敎以依嶺南例措辭行會形止狀聞事分付戶曹
정조 11년 · 강
命尹行任金孝建敍用
정조 11년 · 목
敎曰前檢閱尹行任前注書金孝建敍用竝口傳還付注書牌招察任如或違牌當重繩以此嚴飭此傳敎誤書頒布云當該承旨從重推考初傳敎爻周
정조 11년 · 강
命別監禹範放送院吏金道興等仍囚
정조 11년 · 목
刑曹以掖隸院吏加刑得情啓敎以禹範決杖放送金道興等自首間仍囚近來院吏所爲罔有記極甚至昨夜事而罪合一律此蓋承宣不能擇充之致院規復古間除非前仕及他司事知吏無敢以私入充差如是之後冒犯承宣施以判書有違律此啓目勿施待自首草記
정조 11년 · 강
命各部恤典卽爲擧行
정조 11년 · 목
備邊司啓言各部頹戶依下敎分遣本司郞廳使之逐戶摘奸則中部漏落頹壓爲七戶北部爲十一戶東部爲二十一戶南部爲六十七戶西部爲九十戶云取考賑廳別單及五部報京兆文牒則或有已蒙恤典而疊入者或自京兆區別稍實及半頹勿論者矣至於西部其所落漏視他部若是數多當該部官令該府拿問處之中部外四部實落漏各戶令該廳依他例擧行事請分付敎以分付賑廳卽爲擧行部官爲先從重推考
정조 11년 · 강
命院吏金道興考律嚴勘
정조 11년 · 목
刑曹啓言院吏金道興渠以幺麼下吏屢勤嚴敎究厥情狀亦極痛駭請考律嚴勘允之
정조 11년 · 강
召見輪對官于熙政堂
정조 11년 · 목
奉常寺判官朴奎淳啓言別祭享時貢人進排物種戶曹或以舊遺在計減不爲授價莫重享事所用謂遺在不卽授價有傷事面請下詢本寺提調與戶堂以爲釐弊之地敎以出擧條稟處
정조 11년 · 강
命前直提學李秉模待敎尹行任仍任
정조 11년 · 목
內閣貶坐當前故也
정조 11년 · 강
命梁山郡漂壓民家恤典從厚施行
정조 11년 · 목
該道假道事慶山縣監趙鎭明以該郡人家十三戶漂失一百九十五戶頹壓啓敎曰該郡漂壓之數至於此多聞甚矜惻無以爲喩當此農時顚連之狀如在目中元恤典外身未布蕩減各給穀包使之斯速奠接死亡二名恤典等事從厚擧行漂壓民戶畢奠接後形止使之報來後狀聞
정조 11년 · 목
以申大升徐鼎修爲承旨姜世綸爲掌令金鍾正爲刑曹判書閔鍾顯爲大司成○再政以李在學爲大司諫鄭萬始爲執義李太亨爲掌令沈銖爲持平徐邁修爲正言金鍾秀爲判義禁洪檢爲刑曹參判
정조 11년 · 목
御題故敎流水盡籠山七言六韻排律命在家製進副司果李書九洪義浩宋祥濂檢閱金祖淳竝三下命比較待題下製進
정조 11년 · 강
以李在學爲承旨李文源爲知義禁李秉模爲同義禁前望也
정조 11년 · 강
命分揀慶尙道各站撥將査治
정조 11년 · 목
備邊司啓言卽見慶尙假都事慶山縣監趙鎭明所報以爲五月一朔內所封農啓合爲十一度而二十二日前八度所封之啓一不入呈至承問備之命此或由於中路阻漲之故今方捉致道內各站撥將査問嚴治云矣果如報辭則中間雖或有阻滯之時八度封啓盡爲不呈萬萬痛惋該道撥將旣以査治爲報而忠淸京畿各站撥將等亦不可不査治請兩道道臣處以此申飭敎以各度狀本日前同時齊到似因阻水之致今番分揀
정조 11년 · 목
以李時秀爲吏曹參議鄭東浚爲大司諫金熙采爲修撰李溎爲驪州牧使
정조 11년 · 강
以尹行元爲水原府使備薦也
정조 11년 · 강
命政院吏金守正定配收贖
정조 11년 · 목
刑曹以金守正杖一百徒三年定配金道興杖一百放送啓敎以本事終不分明定配收贖
정조 11년 · 강
特推原春監司金載瓉仍飭頹壓人家恤典擧行
정조 11년 · 목
該監司狀啓以爲卽接原州判官李時淵牒呈本州境內渰死漂壓之類依關辭摘奸則各面里別無此等之患但富論面興元倉里居良人金加邑等草家合十戶江水汎濫之時多日沈水水退後俱爲頹壓自臣營以如干穀物爲先助給亦自本官許斫材木拔例顧助恤典一款旣無已行之例故不得擧行敎以雖曰旣無已行之例前此豈無已行之例乎依湖西狀聞該曹回啓結語該道伯推考此後此等事探問他道前例無或如前之爲恤典卽令該曹分付該道使之依他例擧行雨潭今過幾日始乃登聞本官之怠忽如此此外民事之曠滯可以反隅該判官令該曹指名現告後自本曹草記論勘事分付
정조 11년 · 강
命原州判官李時淵拿問勘罪
정조 11년 · 목
戶曹啓言因原州民家頹壓事該判官令該曹指名現告自本曹論勘事命下矣恤典依例擧行之意已爲發關而當此潦雨之時民戶頹壓之類前後軫恤中外申飭果何如而待飭關始爲摘奸云者常時不用心固已可駭本邑雨潭在於初二日以前則今始修報極涉稽滯泛稱多日水沈不爲指的論列亦甚疏忽原州判官李時淵請令該府拿問勘罪該監司金載瓉亦有不能檢飭之失請從重推考允之
정조 11년 · 강
飭全羅監司璿源閣滲漏處更爲狀聞
정조 11년 · 목
宗簿寺啓言觀此全羅監司沈頤之狀啓則璿源閣去月大雨前後外面間間滲漏仰土剝落道里木及風遮板亦多沾濕間或朽傷後面外壁一處漏濕樑上塗灰過半脫落前面蓋瓦間多破傷閣之外面若干處令本官修理雖有戊戌已例旣有外壁透濕之痕則不無內壁滲漏之慮至重之地只請外面修理終涉未安云矣及時奉審有不可已請自本寺發遣郞廳以爲奉審後趁卽修改敎以外壁透濕不過道里上滲漏則與閣內有頉大有異焉旣無移奉之慮則足可設梯改瓦乎更令道臣問于地方官狀聞春秋館照此擧行
정조 11년 · 강
以鄭東閔爲堤川縣監口傳也金熹呂善亨鄭東浚爲承旨前望也
정조 11년 · 목
因府前啓批以田文顯事迄可休矣近因久闕傳啓未及措辭下敎矣如有一毫不謹豈可置之密邇之列更勿煩陳
정조 11년 · 강
遞同義禁李文源以李在學代之前也望
정조 11년 · 목
文源在外故許遞在學尋又許遞以其親病勢難察任故也
정조 11년 · 강
召見下直守令于重熙堂
정조 11년 · 강
遣承旨馳詣宗廟景慕宮奉審以來
정조 11년 · 강
以林蓍喆爲大司諫鄭益祚爲執義宋銓爲司諫成鼎鎭爲掌令沈晉賢爲持平尹蓍東爲同義禁李亨元李時秀爲承旨竝前望也
정조 11년 · 강
命趙鎭宅洪義浩金熙朝加差問郞
정조 11년 · 강
命判府事趙璥進參推鞫
정조 11년 · 목
聞有推鞫之命來詣城外有是命
정조 11년 · 강
正言徐邁修上疏討逆賜例批
정조 11년 · 강
召見京畿監司徐有防于重熙堂
정조 11년 · 강
命分揀李時淵掌處爲先重推
정조 11년 · 목
以具㢞爲兵曹參判金㷞爲吉州牧使
정조 11년 · 강
命設推鞫鞫李儒迪金東翼等領議政金致仁領府事鄭存謙判府事徐命善李福源金熤左議政李在協右議政兪彥鎬判義禁金鍾秀知義禁鄭昌順尹蓍東同義禁李秉模承旨李時秀洪仁浩大司憲尹承烈獻納李普天問郞魚用謙韓用龜洪樂貞沈晉賢李羽晉洪義浩洪聖淵趙鎭宅金熙朝文書都事權偗成鼎柱刑房都事丁載運林秉遠進
정조 11년 · 목
儒迪等是日拿來命設鞠問之儒迪供聞東翼言島中賊主名字卽醎字島在日本東萊之間名不知一大島語音不通故以通事往復所謂無石國名攻之甚難曾悅薦黃海道權哥爲將破之曾悅以此功爲大將方守無石云矣初十日松大言十一日擧事之說自彼中以破字書示而誤爲解釋其云十但似是十八日甲寅矣松大又言李島相便是飛將軍而變化無雙云又言十八日擧事而十六日丑時發行云矣矣身見東翼時出示先聞大書曰先聞其下書寄月寄日寄時下又署押矣東翼言島相凡三人一則獜佐之子一則趙哥一則察師李島相則往閱軍器於原州而島中使人造軍器於鬱陵島者凡三年云又言賊主方在東萊邀我於永川故吾則以忠州爲期會處一到忠州汝若不來則當梟示云矣儒迪向松大曰汝於初六日來吾家豈不言聽我言必寒戰云乎吾六寸妹治棺時汝豈不來言汝若不往必遭滅門之禍云乎又豈不曰第三族丈爲江原監司方出傳令千里之行難以跨馬厚其鞍脊必備擧布云乎儒迪向東翼曰汝以梟示之說怵我故吾曰天無二日地無二王汝何爲此言云則甲悅曰汝言誠然而吾則別有所主云汝豈不聽之乎五月初六吾往汝家饋我麥飯鷄醬汝謂我曰汝將有遠行此是盛衰興亡之機見今國祚云云凶言故吾爲江監吾侄甲悅爲廣尹將以汝爲軍官率往汝若不從當用軍律云云汝又豈不以避亂之說作書於李章運乎○金東翼供上年十二月分有乞人結網巾爲業者來傳矣侄曾悅逃走多年矣今方在密陽淸道間故使曾悅之子鋤乫偕乞人往尋則乞人偸去路資於中路不得踉尋而徑還矣身八寸金魯直適爲草溪倅助給回糧矣鋤乫者生於曾悅逃走之年乃其遺腹也昨年冬聞乞人所傳始令鋤乫往尋終至經還今年三月間有人來題一絕句於近家石壁曰花誤人何誤風驚意不驚只恨海無石流沙詔北鶯云云其意則花者花辰花辰卽三月也三月之期雖誤人之所營豈可終誤乎風驚云者謂四月十四日午時騷說虛驚而使矣身家勿爲驚動者也無石卽國名似在南京近處而無石之主多神通有膂力一蹴碎破船隻故島主之將林將軍驍將軍皆爲無石所殺此所以爲恨也流沙地名北鶯云者島中人呼陸地之臣爲北鶯蓋以三月之期緣於無石之殺將不得如期故將欲擧事更求名將於北地之臣云也三月之期在於道詵秘記有曰李樹幾何在以此知三月之當爲擧事矣又有郭哥自島中出來題于石上曰知雨赤老知晴蒼枌云而此則矣身未解其義矣○金東喆供與東翼同李儒逸供與儒迪同○金松大供十八日亂離之說及矣叔江監甲悅廣尹之報皆是島人之所傳而島人出來東萊當受肅拜云矣○鞫廳啓言諸囚面質究覈敎曰面質施威等事更勿稟旨從便擧行又啓言李章運發捕敎曰李章運在禁營斯速發捕鋤乫伊則都事已捉囚縣獄云別定伶俐捕校一人卽爲捉來○松大加刑八度
정조 11년 · 강
開坼京外殿最于熙政堂
정조 11년 · 목
京畿監司徐有防殿最南陽府使卞至健聲聞雖騰忙錯宜警中忠淸前監司金光默殿最都事李思謙不參貶坐家遠之故中永同縣監權以經執災之少已疑刻民下全羅監司沈頤之殿最光州牧使兪彥銻治著恬雅事欠因循古阜郡守安廷鐸勤治著績爭堤欠穩靈巖郡守李尙訥政或傷細賑固有誠萬頃縣令韓翼增勤賑足稱手生宜恕沃溝縣監李昌會旣知勤敏益勉綜察茂長縣監林道浩一是賑譽可惜客謗參禮察訪金致光益勉馬政鰲樹察訪安邁權益察糴簿以上中原春監司金載瓉殿最通川郡守金東鎭治固無闕事或不審金城縣令金箕應字民匪疏任人何偏金化縣監李萬運文士爲吏宜其或疏狼川縣監李在沆檢獄雖詳稽禮宜警洪川縣監朴敦浩惟其醇愼却欠綜察祥雲察訪石宗克誠匪不切以上中黃海監司金思穆殿最金川郡守李廷衡治固有績報何欠商康翎縣監李爗誠能盡心徵或招怨以上中平安監司李命植殿最都事李宗烈疏錯難恕文字是長順川郡守李晦植勉在典守無大疵謬以上中宣川府使田光說金壙禁弛土築怨騰下咸鏡監司鄭民始殿最都事張志默不參考坐是以有警會寧府使金相玉裨傔不飭妓鬣招謗明川府使鄭聖鵠治理無害按査幾誤以上中嶺南殿最以道臣未赴任姑未封啓○因禮賓寺參奉朴天維褒貶等第敎曰有勞無罪置之下考殊莫曉也該寺提調推考磨勘堂上亦爲推考等第勿施○因京畿監司徐有防道內兼營將褒貶啓本敎曰豈有無題之等第依他道例磨勘事分付○吏曹啓言考見諸道褒貶啓本會寧府使金相玉以裨傔不飭妓鬣招謗爲目順川郡守李晦植以勉在典守無大疵謬爲目金化縣監李萬運以文士爲吏宜其或疏爲目平安都事李宗烈以疏錯難恕爲目參禮察訪金致光以益勉馬政爲目竝宜置下考而置諸中考慶興府使安橚以姑恕浮謗益勉修飭爲目濟州判官鄭鍊以剛克不足柔善有餘爲目竝宜置中考而置諸上考殊無嚴明殿最之意四道道臣當該牧使請竝推考警責四道守令都事察訪竝罷黜濟州判官鄭鍊中考施行從之又啓言明川府使鄭聖鵠鰲樹察訪安邁權以三年窠守令察訪兩次居中雖仍赦令而蕩滌其不治可知請竝罷黜從之又啓言健元陵令李泰懋守令講連三次不進請依定式汰去敎曰連次不進極爲駭然凡事隨衆爲好焉敢如是突兀此後嚴飭○兵曹啓言全羅監司沈頤之啓本中明月萬戶洪潤祥以鎭固多弊警亦蔑效爲目宜置下考而置諸中考右水使申遇文啓本中黔毛浦萬戶李光軫以浮謗宜恕爲目宜置中考而置諸上考請當該道帥臣推考洪潤祥下考李光軫中考施行又啓言禁衛營褒貶啓本中哨官金得老不書題目與等第請該大將推考敎曰尋常文書猶不敢乃爾況莫重貶目乎事未前聞有關後弊當該大將徐有大不可推考而心越俸三等
정조 11년 · 강
命日次儒生殿講處暑後更稟
정조 11년 · 강
以李文源尹塾爲都總管洪秉纘嚴思晩李漢泰爲副總管口傳也
정조 11년 · 강
命時囚李澄萬保放
정조 11년 · 강
設推鞠領議政金致仁判府事徐命善李福源金熤左議政李在協右議政兪彥鎬判義禁金鍾秀知義禁鄭昌順尹蓍東同義禁李秉模承旨李時秀洪仁浩大可憲尹承烈獻納李普天問郞魚用謙韓用龜洪樂貞沈晉賢李羽晉洪義浩洪聖淵趙鎭宅金熙朝文書都事成鼎柱丁載運刑房都事林秉遠李運春進
정조 11년 · 목
李章運供丙申年矣身家遭罹罔極跡不出門東翼亦未嘗到矣身之家豈有凶謀相通之理乎不知東翼之如是凶獰而誤與結姻此實死罪東翼之書矣身誠不知預與東翼對卞矣諺書事矣庶女不善諺文且復運初不傳送則矣身何以知得乎昨秋送錢數十兩於東翼要貿穀石而東翼不惟不施亦無一言皀白以此憾怒可證其不同情矣今見出示之紙果是東翼之札而書中世事紛紛等說矣身初不參聞亦不通謀渠之包藏凶計何由知之乎○松大供八寸曾悅戊子年出去後二十年不知消息矣今年有一過客來言有如許人結網巾行乞方住於嶺南云云島相者卽在島之相也島相夜來之時着軍服乘騾而來云矣島主希亮之孫島相麟佐之孫大士二口破字則六月十一日也十但破字則十八日也曾悅方在東萊島其父與叔出迎於永川云矣○東喆供矣子曾悅戊子年上京之行終不還家竝無所聞矣去年十二月有一乞人網巾匠者稱以逢見曾悅於密陽淸道間故送鋤乫往尋不逢而歸矣又聞堤川院西居洪樂善以爲曾悅自東萊至忠州列置錢貨探去家奇梁之消息日道渠家云矣曾悅在家時與日出菴僧明察相親明察有贈洪秀亦詩曰跨海摶鵬路八千飛飛應向綵雲邊小僧亦是人間物將見襄陽下馬年此詩得之於曾悅去後曾悅之篋中故矣身常認曾悅之隨往明察也三四月間騷屑或稱倭船出來而矣身則謂之妄說矣軍官傳令事堤川倅果是矣身妹夫之弟故欲受給儒迪妹葬時役軍傳令而已○東喆與儒迪面質儒迪向東喆曰汝弟東翼子婦李章運之庶女抵其父諺書有江監廣尹等說吾果拆見汝敢隱諱乎東喆曰無是事矣氣色頗沮○東翼供李章運許抵書事是實而書中世事紛紛云者騷屑大起亂離將作故勸章運使之避亂矣又聞島中得金鼎刻曰羅元年故以今年擧事云矣矣身爲江監之報卽島中來朴哥之所傳而其書曰首將翼次將相云翼者矣身東翼之謂也相者矣侄商圭之謂也朴哥或稱朴卒初來時則擔負帒行乞而變化無窮人莫能知或着僧衣或着道服現形於當見之人而凡人則不可得見云矣此外與前招同○鞠廳啓言洪樂善發捕敎曰東翼之初供抵賴不遺餘力而今則無異半遲晩但所謂妖誕虛謊之說全出於疑亂獄情之計此後文案除非肯綮條件則凡係謊說如南京無石白馬金鼎之說俾母得發口亦勿受書事分付問郞郭湛洪樂善等居住旣不分明援引亦無指的揆以獄體不可遽然發捕來歷族派行止更加詳覈從後議處又啓言海島及春川近處分遣解事武臣密密詗探敎曰觀此議啓三年廿年之違錯春川海島之懸殊政爲起疑之肯綮卿等之拈出此段執以爲證見事之透晣深用嘉嘆白馬無錫云云固不足聽信而旣曰剋日擧事則其在備豫之道分遣密詗之請未必不爲慮患之一端而以今供招無以的從則于島于陸將何處措計時日之遲滯雖似泄泄朝廷擧措貴在萬全爲先與松大面質取招又或略加訊推更觀端緖仍卽論理議啓又啓言柳善得發捕敎曰待鋤乫拿來更稟又啓言金趾翰發捕允之○東翼加刑七度松大加刑十三度
정조 11년 · 강
禮曹以永祐園丁字閣有頉啓
정조 11년 · 목
該曹啓言卽見永祐園參奉所報則今月十五日風雨交作本園丁字閣樑上塗灰及仰土間間剝落云請本曹堂郞依例進去奉審敎曰本曹堂上一員除朝辭進去奉審後稟處又啓言臣有隣依下敎與本園官眼同奉審則果如園官所報矣慰安祭請擇日設行修改待快晴亦爲擇日擧行允之敎以滲濕處旣不浩大待秋夕兼告由修改又啓言慰安祭吉日令日官推擇則今二十日爲吉云請以二十日設行從之
정조 11년 · 강
以金載順爲兵曹參判口傳也李夔爲參知前望也
정조 11년 · 강
都總管李文源疏陳情勢賜例批
정조 11년 · 목
疏略曰臣之前後罪犯固不可一日容息於覆載之間而至於先陵董役之未卽承命尤合萬戮畢竟勘斷只止外補抗顏赴任居然周歲矣痛恨弸中不可以稍久而暫忘釁孼萃身不可以薄勘而少贖每當中夜涕淚無從自分永棄以沒此生而已不自意金吾寵除總府恩旨荐降於此除臣不知所以自措也嗚呼臣偏蒙恩造濫躋卿班奔走殫竭爲一分自效之圖而遽遭罔極之會竟陷難赦之科今玆恩命雖感拂拭之聖眷顧臣罪戾已著聲討之公議何可自同無故復廁周行也哉況慈聖諺敎炳若日星而讎賊尙未鋤治臣之痛冤入骨塡髓百倍他人此事未究竟之前尤安敢飄纓束帶以爲供仕之計哉且臣之所叨濫資悉暴血懇終未格感及至昨年入侍也臣又陳之以自處之道所謂自處者卽自廢之謂也旣以自廢質言於君父官職去就匪所可論伏聞亂逆又出不敢偃便處外來伏私次瀝血哀號伏乞收臣秋資治臣罪釁以靖私義焉
정조 11년 · 목
金商圭供辟左右則當詳告矣矣身叔東翼與金松大字成玉者有東伯廣尹之說今月初六以此酬酢使松大招李儒迪矣身聞儒迪之來到矣叔家亦爲往見矣矣身若知爲金重萬則當收拾精神一一直告矣矣身其果分明爲金重萬乎若不曰當爲金重萬而只言似可爲云云則決不可告矣矣身四寸兒名曾悅冠名鎭圭者逃走數十年而方住德川宣川境麻島其島器具凡節甚壯島主姓赤名無石多聚徒衆欲鄙朝鮮今方招集黨類故曾悅使名不知郭哥朴哥送招矣身叔侄同入島中矣麻島周回四百里水路六百餘里曾悅在其島官至將軍聚兵出來混合朝鮮則矣身之叔當爲東伯矣身當爲廣尹云而師期則在於庚戌矣朝鮮無內應之人故使矣身多募有智略之人而中間傳報者惟有郭朴矣島中所報以爲率來可用軍官九人云故李儒迪兄弟儒迪之六寸字曰由道者美仲金書房海得劉書房合五人矣身叔侄方欲帶率入去其餘則未及募得而欲由陸路轉向關西而入島矣島中書有破字詩句曰知年一小知月八荐知日八單又曰寄年寄月列書之上又書先聞二字其中意義矣身都不解得而矣身兩叔則解之曰丁未年丁未月丁未日丁未時者一小之謂也郭朴則居在密陽云矣鋤乫娶橫城兩班趙哥之女矣島主姓名鄭醎蓋鄭是圃隱子孫擊殺無石奪其國云而所居麻島外又有猪島其將則曾悅及海西權哥而島中養兵之數謂之七水八山云矣島主之師卽金逸僧而抵矣叔詩曰王在南岳南岳拒東萊四五十里方屯兵其處四月伐無石欲次犯朝鮮而內應則嶺南晉州朴光陽湖西矣身之家關東橫城鄭哥忠州邑內少北李哥一人亦於再昨年入島中云鄭醎本居麻島矣爲伐朝鮮移住南岳而軍兵服色則將以非倭非鮮樣出來軍服則色靑頭着則以冠而不着戰笠擧事日字或十一日或十九日而島主則二十九日當出來云矣忠州李哥卽東臯子孫李商謙也朴哥則居於密陽海邊郭哥居在晉州朴光陽家近傍橫城鄭哥之名似是鎭希家在外村大橋項矣忠州北倉居柳善得詳知郭朴兩家矣○東喆供今年五月念間朴哥來言曾悅所居鬱陵島非三陟地距三陟又爲四千里云矣矣身家前九鼎遷石壁上朴哥再次題詩一則四月望間也詩曰花誤人何誤云云四句一則四月晦也詩曰聞一知十難見四何二昏花雨汝應心桂官聲無痕又題四言二句曰殺無石則事在朝暮朝占暮解大士二口云而矣身每於出外還家之路見其石上題字矣鋤乫與玄風居郭湛相知矣今年五月郭湛以一句詩贈鋤乫曰今殺無石一如朝鮮如殺蠅云云此則島主之詩云矣島主姓名鄭醎郭哥聞於明察云而察師方爲島主之師郭哥自稱玄風之郭方在全羅道光陽地云矣郭哥又謂鋤乫曰擧事期日八單云者汝果誤解以十八日矣單字下十字加於十單之上則此爲二十八日矣知年一小者丁未也知月八荐者疊八爲六卽指六月也島主初欲三月擧兵矣以伐無石之故退以六月云矣郭哥所題詩皆凶言而丙丁花發時之句尤凶慘又傳秘記曰王無虐政民皆思亂云矣柳善得之言則曾悅於今春行商於於忠州淸州等地還向嶺南而財主則東萊延潝云也柳善得居在忠州北倉矣延潝以地師出入京中宰相徐家趙家徐則水使趙則后洞蔭官云矣延哥非但爲地師兼通醫卜方爲學長於晉州河機張家欲知曾悅去處宜問延哥欲問延哥所在河哥當知之矣明察近在東萊之說亦是郭哥所傳而察師今改稱碩僧云延潝曾與察師同接云矣麻島卽杜麻島在萬馬島越邊十五六年前愼龜重之侄厚謙告變內杜麻島多盜賊而鷄犬之聲相聞於黑山島云者卽此島也島中文字有曰王在南岳每念外臣云云見其文於水邊石上者甲悅也島中之將攻破無石者海西居人姓權傖云矣橫城鄭哥則橋項故及第鄭鎭國叔侄不聞其相通而碧玉亭鄭茂重爲名人果知島中消息云矣以此之故鋤乫之婚茂重力勸趙正坤無事成婚此蓋知得曾悅之事故也趙正坤則居在淘谷云矣曾悅容疤則下顴稍殺鼻梁有疤痕身長則與矣身互着衣服眼光則閃閃矣島人於去月初七盡數下陸於東萊卽今遍滿於東萊一境云矣○東翼供辛巳年間矣侄曾悅逢一神僧於忠州路白峙上僧名明察所言無非秘記乃要曾悅同入海中曾悅以獨身辭不往僧曰朝鮮當云云凶言汝若不與偕往島中則吾當斬汝而去云故曾悅涕泣圖免伊後東南風吹而有寒氣則必是此僧出來之消息矣此僧只見曾悅而去元無見矣身之事矣此僧近不作僧樣而往來於鋤乫處有刻詩曰不知有蒼鳥云而其義則未解矣自辛巳年間曾悅初逢明察之時已有矣身爲三陟矣侄爲江陵之說矣堤川洪樂善初則與矣身相親一自曾悅逃走後與矣身相絕矣又聞察師作詩贈洪秀才所謂洪秀才卽洪正輔之孫也朴哥之名果是繼燦而曾悅往來之狀洪樂善知之樂善居在堤川院西村故朴哥欲率往樂善而樂善不從至於被打臀之境云矣○金趾翰供矣身於六月初六日往李儒迪家金松大言內渠之七寸叔東翼今方爲官將以矣身及李儒迪劉城傳令爲裨將若不從令則當用軍律云故矣身與李儒迪俱極驚駭與李儒迪相議送奴于京中其日夕間矣身往見東翼則東翼云此事之經營久矣吾侄曾悅出去二十年方在鬱陵使其主將鄭醎者送言於吾曰渠本有叛意而新凶言方統率八道兵出來之計吾則爲東伯吾侄甲悅爲廣尹當率軍官九員合十八員君輩若不從則目前當斬云矣身答曰吾則身病方重期日尙遠姑難完決云而歸矣東翼軍官矣身三人外亦有散在忠州原州者矣四晦五初間騷屑自驪州等地波蕩入來其時東翼査頓利川鄭哥來接東翼家雨澤以後騷屑中止及初六日矣身及儒迪往東翼家得聞軍官傳令之語自其曰騷屑又熾村里至於廢辰矣○松大供四月騷屑時甲悅妹夫鄭彥衡之從孫昌東及曾悅妻娚趙燧竝自利川葛梅谷來甲悅季妹夫定山李哥名不知者皆來接於甲悅行廊尙未歸矣似是東翼輩招來矣東翼爲江原監司當率裨將故矣身之所募入者乃是李儒迪兄弟及金美仲劉季崇合四人矣趙燧之弟字敬之者居在甲悅洞內而甲悅送于利川使之率其兄而來此蓋甲悅預告以亂起之故也五月以後則騷屑幾盡止息而此三家則獨留待以其知機故也郭朴兩人來時矣身則在房中故其居處及姓名俱不知得矣關西人止接近處事德川等民人八戶原堤之間土歇故相率而來接矣空石裹軍器事矣身不知矣○鞫廳啓言鄭昌東趙燧趙㷜爲先發捕敎曰發捕事待鋤乫捉來更稟○東翼加刑七度松大加刑十三度○敎曰推鞫姑罷待下敎爲之
정조 11년 · 강
命以二十日行慰安祭于宗廟
정조 11년 · 목
禮曹啓言卽接宗廟署所報以爲北階上西北隅曲墻一間許頹圮云極爲驚悚慰安祭不卜日今二十日設行請待快晴與前頉處一體修改允之
정조 11년 · 강
江華留守趙鼎鎭疏陳病狀乞遞賜批許之
정조 11년 · 목
批以病旣難强所請依施
정조 11년 · 강
以兪彥錥爲新寧縣監口傳也
정조 11년 · 강
分遣宣傳官審察畿甸海西關東農形宣傳官金㷞廣州利川陰竹驪州原州砥平楊根加平抱川永平楊州漣川朔寧麻田積城鐵原金化金益彬衿川仁川南陽安山水原龍仁陽智竹山安城陽城振威李身敬高陽交河坡州長湍松都金川平山豐德喬桐江華通津
정조 11년 · 목
宣傳官金㷞狀啓廣州利川陰竹驪州等邑數十日長霖川渠汎濫反川覆沙之患間間有之麰麥則山野之田猶有所收而近江汚下處則爲積水所傷全無收穫農形則覆沙水沈處外各穀茁長實有有年之望麰還廣州未捧七百餘石利川未捧六十石零陰竹未捧九十餘石驪州未捧一千四十餘石又狀啓原州砥平楊根加平等邑農形則田畓各穀皆有大登之望而成川覆沙之患邑邑有之原州水災沿江六十里詳察被水之多寡且問于浦民則比諸戊戌之水實爲倍簁云麰還原州未捧三千一百餘石砥平未捧九百七十餘石楊根未捧九百五十餘石加平已爲準捧又狀啓抱川永平楊州漣川朔寧麻田積城鐵原等邑農形則畓穀俱有豐登之望根耕已値節晚不得已代播木麥木花受傷最多結果不多江邊之浸水坊洑之潰決不至大段至於金化田穀不善茁長畓穀間多萎黃所經各邑中此爲最下麰還鐵原金化元無糶糴抱川未捧二百餘石楊州等六邑已爲畢捧○宣傳官金益彬狀啓衿川則沿江水沈處各穀消瀜無餘洞畓汚下處或有水沈之患而無水災處則可期登稔之望仁川南陽安山水原等邑皆是濱海之地被災最甚民情則潦前所穫之秋麰已盡於農糧潦後半收之春麰或腐或溧所收無幾各邑麰還所捧或折半或三分二言念民事誠甚可悶又狀啓龍仁陽智竹山安城陽城振威等邑農形則禾穀無水災處可期豐稔之望豆太雨前早種幾至向茂雨後晚耕似難成實木花爲潦所浸黃而不茂水災則成川覆沙邑邑有之麰麥或漂失於田中或腐傷於庭邊各邑麰還所捧或爲折半或爲三分之一二○宣傳官李身敬狀啓高陽農形則本郡八面內依山三面各穀皆有登稔之兆沿江五面往往有水浸之患麰麥或登場而腐傷或在田而漂失麰還未捧爲七十石交河則此亦依山近水之邑與高陽無異麰還未捧爲折半坡州則覆沙浦落之外田畓各穀方有大熟之望麰麥幾皆收穫於未雨之前麰還未捧爲二百餘石長湍農形與坡州等麰還未捧爲一百餘石又狀啓松都則浦落覆沙處間間有之而田畓各穀俱有豐登之望麰麥已盡收穫於未雨之前麰還當捧爲四百石而數旣不多麥又登熟故不慮還民之拒納欲除冒雨輸來之弊姑未開倉云金川則田穀之先播者今已茁茂畓穀別無水沈之害云麰還則會薄只爲四石零故初無糶糴平山農形與金川無異麰還未捧爲一百餘石還到豐德則野畓野田俱有登熟之望沿邊水沈處今已水退方有向蘇之意成川覆沙之害間間有之而不至大段麰還未捧爲一千三百餘石又狀啓喬桐府則覆沙浦落之處絕無而僅有各穀大有登熟之望麰麥亦已收穫於成霖之前麰還已爲畢捧江華府則覆沙浦落之患不至大段高燥處及中野田畓俱有大豐之漸麰還未捧爲八十餘石通津府則水沈覆沙往往有之其外各穀善爲茁茂麰麥僅得免歉麰還未捧爲六百餘石
정조 11년 · 강
命畿內關東麰還參量停退
정조 11년 · 목
敎曰畿邑麰農慮於雨後有損遍令審察狀聞近始齊到而捧糴之若是夥然雖甚多幸沿邊之未捧猶或有之外此必有難辦處麰還令廟堂參量停退關東農形審察雖未遍聞觀於原州足可反隅又不及於畿邑可以推知一體分數停退事令廟堂行會○備局啓言兩道麰還停退所當一依三南例知委而第念此月過半封倉不遠硬定分數似不無掣礙之端令兩道道臣就其未捧之餘數量其災形之淺深分數停退後區別狀聞之意請分付允之
정조 11년 · 강
命注書守門將拿處司謁棍汰
정조 11년 · 목
政院啓言金虎門下鑰時鑰匙誤下不得已以當門開金還開更銷闕門銷鑰何等至重而曚然出給開金當該注書守門將司鑰之初不審愼至於旣銷還開請司鑰令攸司科治注書守門將請推外無可施之罰何以爲之敎曰注書及守門將令該府拿問處之番司謁則事事欺隱尙不來告所爲極爲痛惡不可與該司鑰之無妄犯科比論再明日令兵判決棍十五度汰去以懲此輩無嚴之習
정조 11년 · 강
命江華前留守趙鼎鎭疏批勿施
정조 11년 · 목
敎曰聞其病勢辭疏雖已從施更思事近曲循求遞安知非規避前留守趙鼎鎭從重推考原疏還給批答勿施
정조 11년 · 강
特放時囚李熻尹芮基趙雲衢李澄萬安廷瓛
정조 11년 · 강
飭耽羅補賑穀着意轉輸期於利涉
정조 11년 · 목
湖南伯沈頤之狀啓濟州牧補賑穀就船路便近處酌量分排以羅州長興寶城靈巖康津海南務安米太皮麰磨鍊區劃寶城郡守吳載光珍島郡守曺翰振別定左右道督發差使員使之不日裝發康津縣監閔廷桓差定海運差使員殫誠奉行之意申申分付臣營幕屬逐邑分送使之督飭裝載敎曰島民亦吾民急於救急有此船栗往哺之擧而本道民勢瘡痍之餘又當轉輸言念及此予豈食甘而寢甘若聞利運還泊之報庶可弛心爲道臣守宰者若知分憂之義寧或歇後更以此意申飭道伯使之申諭差員俾各悉心於分輸之時竭誠於領運之際無使水陸民人一毫有俱困之患裝發形止利運形止幷與無事還泊形止陸續狀聞事分付萬一弊歸沿民侵及船卒則當有摘發勘罪之道幷須知悉事一體分付亦欲從近發送解事備郞潛行考其守宰勤慢亦令知悉
정조 11년 · 목
掌令李太亨連啓批以不允田文顯事批以此胡大事屢敎之下如是煩瀆若此則一發之後將無可停之時措辭批下視若弁髦爾等事誠極未妥矣
정조 11년 · 강
以李潤春爲春川府使李潤彬爲靈巖郡守吳在文爲豐基郡守口傳也
정조 11년 · 강
命湖南渰死人另施恤典
정조 11년 · 목
該道伯以道內各邑四十人渰死馳啓故有是命
정조 11년 · 강
判府事李福源上箚引咎賜批
정조 11년 · 목
箚略曰伏見兵曹草記批旨下者以禁營將官不書等第有該營大將越俸之命臣於此不勝悚懍在拿將官不得書等第則姓名之下當書拿處二字而緣臣昏眊致此落漏殿最磨勘臣實主之僨誤之罪合被重勘伏乞亟降威罰批以非等第之漏書卽懸註處空間在卿何有安心赴坐仍命遣史官傳諭
정조 11년 · 목
金聲沃供矣父戊子十月出去而去後消息漠然不聞去十一月有一過去兒來言曰渠以行貨商與矣父同伴往來於淸道密陽之間云其兒姓柳名則不知居在沃川矣身與其兒偕往推尋於密陽淸道彥陽草溪等地到星州因糧乏還歸其兒以脚��落留尙州今三月念間又有嶺南一總角稱以柳哥言矣父曾在全州今住尙州云故與之偕往尙州至山暎場而還嶺南之柳賣匙及烟竹沃川之柳結網巾爲業矣四月騷屑忠州等地有之云而堤川則無之矣所來先聞掛於籬上書以寄月寄日寄時而其上書先聞二字與矣外三寸趙哥同見之矣石上題詩果有花誤人何誤之詩衆皆見之而不知何人所題矣南岳距東萊水路七百里島則大島矣今四月念間矣父來矣家留一宵歸南岳乘夜而來翌曉卽還矣父身長面黑髯不多鼻梁上有疤痕與矣祖同見於舍廊矣矣父來言待所報爲之其後使朴哥送言曰二十九日當擧事軍官凡百整備以待云海島設都已過百年島主姓名鄭醎卽履建之子履建入島爲島主履建死後醎又代之以矣父爲大將率兵出東萊矣從祖東翼矣五寸叔甲悅使之來迎於慶州軍官各率九人而矣身年幼將來雖做某官姑令留家八道皆有嚮應之人南岳人趙鷼出居於江原道三陟衙前崔光彬家李筐在於忠淸道公州鄕班金鬱昌家尹鬢在於全羅道茂長兩班李物煥家皆自島中出來金龜鳴方在於慶尙道彥陽石南寺趙榮在京畿陰竹山寺朴茂引在於黃海道海州衙前尹金乭家金簡在於平安道平壤魏德河家金善鳴在於咸鏡道咸興魏德祖家京中則朴載燦再昨年間曾住新門外崔觀家今則周流各道似不在京中矣崔觀或稱崔敬矣朴載燦言矣父自南岳今四月念間出來與渠同住於東萊南門外板大門瓦家主人柳▣卽旅客主人也又言擧事日期在於今月二十九日而十八十九兩日自矣家發行往迎於慶州期日則鄭醎所定而朴哥又言知年一小知月八荐知日十單云矣島中人將欲盡爲出來故矣父經紀軍糧而運來島中糧米積置於主人家軍兵則島中人全數出來有七水八山八山者八道之謂也七水者對馬島鬱陵島南岳島日出島鬱陵島之外西山島黃海道會水島平安道流沙島黃海道凡七島之謂山則陸軍水則水軍云矣僧人金錫僧卽察師也今月初三日來到矣家言往閱江原監營軍器云蓋以妖術潛閱故也錫僧約以今月二十八日更來云矣郭哥名淡居星州邑內稱以兩班其年紀可四十餘身長過中人面深凹髯多目大面色黑朴載燦年可三十之內長則中人面色白鼻梁立下顴尖髯不生延洽以南岳人出居大丘凡大小事使洽探報稱以寄使矣身則未嘗知面聞於郭朴兩人矣父方在東萊雖與洽相親似不同居而洽之留住於河機張朴光陽家之說未之聞矣矣身外三寸趙燧居利川定以東翼軍官燧之弟㷜寓居矣村而以其無識不欲率去甲悅之妹夫利川居鄭昌東定以甲悅軍官矣李仁基卽甲悅之査丈與其子元采同寓矣村洪樂善與矣祖相親居在同鄕而近因年老不相往來矣東喆東翼供幷如前○商圭供四月騷屑時矣身妹夫利川西坰居鄭昌東及矣身査丈定山李仁基父子俱率家入來矣身之村利川居趙燧趙爀兄弟卽鋤乫之外三寸而五月晦間趙燧率其母來住於其弟爀家蓋爀者年前先寓矣村故也昌東之父家貧連隨其叔彥衡任所今則往留其四寸瑞山衙中矣趙燧輩之招來入峽皆是鋤乫之所爲而矣身爲廣尹時軍官傅令事燧之兄弟李仁基子矣妹夫元采皆知之燧則願去爀則人甚不似元采年幼昌東爲母所挽不得同往矣鄭昌東雖知事機而恐洩於鄭彥衡不得仔細言之而矣身軍官又有堤川北面陳翰福忠州內倉居韓光龍者卽東翼之壻也東翼誘之同去則光龍亦樂從矣韓光龍之父秉一卽東翼之軍官而光龍則矣身之軍官也東翼與矣身各募軍官九人而矣身則得充其八趙燧也陳翰福也韓光龍兄弟也松大妻甥李哥兄弟也金趾翰也李儒升也合八人中儒升則爲人甚好且善文儒迪自願率來而趾翰則雖不樂從亦不浼浼矣東翼軍官則松大兄弟儒迪兄弟韓秉一劉墉而餘則未記矣身向執杖羅將咆喝曰吾豈朝鮮人乎云云尤合萬死矣東萊柳▣忠州柳粲及延洽崔景等名字雖或得聞而未見其面至於崔哥則乃是財主布錢鍾路日收萬錢云矣曾悅之在東萊海島將圖漢陽云云聞於鋤乫而實未知其在何處矣○趾翰供矣身之字果是美仲而適往儒迪家則東喆等送其侄松大言東翼爲江監商圭爲廣尹投刺次方往東萊歸後當傳令於汝及儒迪及劉城字季崇者爲軍官汝若不從則當軍法從事云矣身不勝驚遑與儒迪相議送奴京中苦待回報而已矣身父名景普祖名聖源矣身兒名祖赫矣○趾翰與聲沃面質趾翰向聲沃曰吾聞松大之言驚怯卽往吾家則汝與汝祖及甲悅同坐豈不曰每避吾厭吾今則事端旣出於汝必有好處汝將爲汝家中始祖矣旣知其爲中始祖則何故不爲同姓云乎四月十四日問避亂軍果多入來聞里人所傳則甲悅査頓鄭哥豈不率家來留於甲悅家乎○李章運供東翼書中重叔云者矣族李復運之子也鞫廳啓言曾悅發捕敎曰已命發捕矣○又啓言李復運發捕敎曰渠則有發變之勞子又有緩機之力復運之因不干事無端被繫不亦冤乎東翼之抵書章運非出姻親厚誼適墮於儒迪執跡作證之術中耳觀於松大之翌來還推而東翼之於章運無十分拯救指示之意不待渠招之發明事情已躍如于中矣至於其女諺札有無都沒緊關以女告父父見女書自是當然底事況章運未及見女書者乎且況幷與東翼原札而爲復運所執置亦不得掛眼者乎反復思之此囚旣無更問之端的有可恕之方罪人李章運特爲放送復運發捕一款置之○又啓言延洽朴純郭潭鄭昌東趙燧趙㷜發捕敎曰延洽不必發遣都事已令道伯察捕上送矣朴純郭潭或令軍門捉來或令都事幷捕矣鄭昌東等在堤川者移囚忠州以待曾悅上來後更稟在利川者方令畿伯捉囚營獄亦待結末罪人拿來間推鞫姑罷卿等卽爲退去○東喆加刑五度東翼加刑五度商圭加刑十五度松大加刑七度
정조 11년 · 강
諸承旨持公事入侍于誠正閣仍召見輪對官
정조 11년 · 강
遞承旨尹承烈安廷鉉以具㢞爲承旨
정조 11년 · 목
敎曰都承旨許遞前望單子入之又敎曰不緊上疏徒煩酬應捧納承旨遞差
정조 11년 · 강
修撰韓用龜上疏辭職仍討逆賜批
정조 11년 · 목
疏略曰凡世之尋常經籍多墻面況都堂特圈有異恒例臣之怵惕尤當如何乞削臣職竊以丙丁以來彝倫益晦復喆之傳法於榮德時偉之讎視儲君而合勢於宇鎭繼而有匡賊之輸款灼然爲昨冬之證案設計之地頭雖似差殊爲逆之根柢終歸爛熳停乳投劑之日指使者誰歟始慶終哀之際沮戲者何事殿下每以疑無指的牢拒群情竝置勿問之科其何以解中外之惑慰神人之望乎至於逆醫乳媪潛附凶徒暗試毒手情狀莫掩殿下亦何惜乎一番究問而伈泄至此耶伏願翻然改圖快允三司之請批以勿煩爾其勿辭察職
정조 11년 · 강
給京兆頹戶恤典
정조 11년 · 목
因東部摘奸宣傳官別單敎以似未及抄報令該廳依他例題給恤典仍令京兆知悉又因西部摘奸別單敎以令該廳依他例卽施恤典又因南部摘奸別單敎以此是殘獨戶依他例卽施恤典仍令京兆知悉事分付又因北部摘奸別單敎以取考京兆別單如不抄報恤典卽爲擧行事分付又因東北兩部西南兩部摘奸別單敎以令該廳依他例卽施恤典
정조 11년 · 강
社稷墻垣頹圮處坐更命減數該郞官吳恭齊拿處
정조 11년 · 목
兵曹啓言社稷墻垣頹圮處依宗廟頹圮圍排坐更事命下矣伏聞社稷署前例墻垣頹圮處只令繕工監以把子圍排座更把守則元無前例只夜巡邏墻外巡邏云從今爲始捧甘漢城府依宗廟頹圮處圍排坐更亦令巡邏營門請申飭允之敎以依前擧行不必別設坐更以此知悉俄下傳敎中坐更減數把立之命蓋因本署郞官誤奏之致身在本署不識守護之方事極駭然當該郞官爲先拿處
정조 11년 · 목
前承旨李義行郡守韓應儉李端會竝給牒縣監朴健陽府使柳鎭淑承旨李義行竝職牒還給牧使尹長烈縣監尹晢東司藝劉度興察訪李命求李性吾李益瑞牧使李重遠都事沈景文判官李秉喆竝減一等府使李格宋應休閔台爀參知李夔承旨李邦榮洪仁浩參議柳誼大司諫洪明浩縣監趙時種尹晢東李厚老崔璛黃胤鍚李衡弼金東鎭金載久直長姜儐郡守吳應常府使金宗範都事崔重圭學錄黃乃正學諭安重默修撰李東稷李遇濟徐配修金凞采校理鄭福煥司諫鄭益祚獻納權裕正言宋民載崔烜執義李思祚掌令崔景岳持平朴載淳竝敍用假注書李益恢蕩滌敍用○敎曰吏批歲抄點下者依例捧傳旨
정조 11년 · 강
命檢閱尹行任罷職注書金孝建重推
정조 11년 · 목
敎曰下僚之不問徑擬似違常格如不在闕又値登筵則先擬後問亦是例事本事姑無論年少新進以微事焉敢如是煩瀆渠非時任則選部雖欲削名於官案得乎由前由後妄率極矣檢閱尹行任爲先罷職原疏還給雖非創例不如無是事實固未詳知較絜亦甚該然注書金孝建從重推考
정조 11년 · 강
判下刑曹殺獄案覆啓
정조 11년 · 목
刑曹啓言任實縣殺獄罪人鄭明采獄事今旣承款依法擧行光州牧殺獄罪人崔明達事令道臣更加詳査論理啓聞後處順天府殺獄罪人徐汗廸事亦令道臣照法嚴勘同府殺獄罪人金三男事更令道臣詳査啓聞後稟處綾州牧殺獄罪人鄭道仁事另加嚴訊請期於取服敎以鄭明采則同耦元無宿怨起鬧不過微物退而踢之直是戲耳撞着致命亦未必不由於自來癃病戲殺皆不償命則此獄亦不無一分可原之端而莫嚴者三尺也殺人者死奚論有心無心況數次足踢之說鋤伴諸招證左俱備且生前之給藥物死後之辦襄需卽渠斷案到今承款之後不宜原情而屈法矣明采姑爲停刑卽令道伯具格捧結案以聞而農時逮繫可悶只正犯捉致擧行事分付明達則明達明水金女之從孫也昌信其侄也以侄子而見叔母之行淫則苟不諫而止之只當羞愧而已隱忍而已決不宜參涉於黜逐之議況稱假托門戶之貽累叵耐田庄之生慾半夜挈子碎門破壁其氣勢之麤猛擧措之駭悖固不可以人理責之且造謀加功自有差殊昌信藉曰不一犯手挾豪悍之兩子來時爛議卽席合力終至於戕害人命則碎破門壁者雖明達兄弟而敎其作挐者昌信也壓築成孫者雖明達而使之行凶者昌信也以只坐尊長律論則昌信之爲正犯無疑又欲以犯手輕重定其首從則明達明水直是難兄難弟不於昌信三父子之中細較情犯而只以一築之跡經定三尺之案大有乖於審克之義卿之跋辭正合讞獄之體依回啓更令詳究前後文案具意見指一狀聞後稟處徐汗廸則此獄實關倫常之大變誠如檢狀道啓旣殺之又刺之則其行凶之殘忍用意之巧慝無與倫比乃但刺項之說正犯則諉以自裁而屍親則歸之退割伊時旣無看證下落終欠分明死後刺項未可謂之究竟而無論刺項與擊背殺其妻者汗廸也營底二日之行此胡大罪而遽生離居之計奩裏以一把之刀適使改餙而至起斷恩之疑結髮生子之好便被其叔其弟之所構問揮淚愬冤之言流血現夢之兆看之未半重爲之慘惻傳訃之先後移屍之光景種種情狀無異於以鎌遮眼且渠之初檢招中木枕打氣絕死者便亦承款雖非刺項一事自有萬殞難贖之罪汗廸則各別嚴刑期於斯速取服徐世元徐汗昌等嚴勘事從之金三男事夫殺妻償命在法雖然除非情理絕悖則前此殺妻之案未曾一例寘法蓋夫因妻死未必慰亡者之心故耳此獄顚末與汗廸大異汗廸則故犯也又有戮屍之罪論其情節不容更議而三男則不然見其妻之不恭於其母則誚責而警飭之可乎溺愛而不言可乎慍水確之撼眠投隣餠而不食似此勃蹊之性誠有霜氷之憂土塊之投爐木之打卽渠自取設令朴女因此致命順親事大殺妻罪疑固可有一分參恕之端況稱服毒藥之說諸招歸一銀釵之色屢變油袴之痕尙濺有不可以傷痕之狼藉直歸之於被打由前由後旣知有傳輕之端則不必更査三男卽爲決配事分付鄭道仁則胸膛之紫黯堅硬兩檢之實因旣明一二次數三次足踢之說或出於諸程之供或出於朴致化之招諸程則以作別之雇主容或有右袒之言而致化公證也寧有愛憎扶抑之理實因旣如彼詞證又如此道仁雖欲免償命之律得乎況稱六朔之羞挑憤數盃之醉起鬧扶髻揮枕互相顚擠則其拳頭所加足勢所及元不計死生要害道仁則幸免重傷作別則卽地殞斃成獄償命更無可疑而忽做忌神之荒說要作圖生之窘計者情狀尤極痛惡道仁依前訊推期於輸款
정조 11년 · 강
命金麟三濟州牧爲奴
정조 11년 · 목
咸鏡監司鄭民始以罪人金麟三嚴囚馳啓敎以嚴刑三次濟州牧爲奴事回諭
정조 11년 · 강
召見承旨于誠正閣
정조 11년 · 강
待蠲湖西渰死人等身布
정조 11년 · 목
該道伯尹尙東以道內頹壓民家渰死人物恤典題給馳啓敎以恤典雖已擧行蠲布等事亦依他道例卽爲擧行事亦令廟堂行會
정조 11년 · 강
親考抄啓文臣去五月朔再次課講講義
정조 11년 · 목
詩傳祈父之什論語里仁篇條問各五條副正字尹光顏論語一純通四通居首
정조 11년 · 강
以洪檍爲承旨前望也
정조 11년 · 강
命安邊耳麥還限三分一換捧
정조 11년 · 목
備邊司啓言咸鏡監司鄭民始枚擧安邊府使朴宗來牒呈以爲本府還穀中耳麥爲八千二十二石零一戶所受殆過十石若値失稔則轉貿備納亦非精實之穀還民所受無一可食及其辦納無異白徵限四千石待秋成以精實穀從便換作請令廟堂稟旨分付該邑耳麥之數至於此多所受之戶偏被其弊趁今秋事有望許令實穀換作實合便宜而折半換作未免太過元數中限三分一待秋成以精實穀換捧後修成册報司之意請分付允之
정조 11년 · 강
遣承旨詣宗廟永禧殿景慕宮奉審
정조 11년 · 강
行都政吏曹判書尹蓍東參議李集斗兵曹判書金履素參判金載順參議柳誼參知李虁進
정조 11년 · 목
敎曰兩銓守令邊將初仕擇擬忠臣子孫及戊申軍功人松都西北人亦爲收用遐方求仕人可合試用一體排擬○吏曹判書尹蓍東啓言各歧仕滿應遷者相避及未準朔監察禁府都事三曹漢城府郞官平市署官員五部都事各司久任人員請竝擬從之又啓言四館陞六時雖未經九處講亦有陞六之規請依例遷轉從之又啓言蔭仕六品官經一考後陞品者每於都政後照擬見今在職者絕無今番則未經一考之人請勿拘陞擬從之又啓言守令多窠今當差出未準朔禁軍將及營將邊將虞候守令察訪請竝擬從之又啓言旌義縣監李甲龍限麥秋仍任矣今政窠窄依例送西調用從之又啓言會寧府使當品中可擬之人乏少堂上閫帥守令請竝擬從之又啓言臺諫玉堂擬望之人乏少請外任竝擬從之○兵曹判書金履素啓言各道營將中軍虞候擬望之人乏少未準朔守令請竝擬從之又啓言景福將或有老病或在外請竝改差從之又啓言訓鍊正陞資代今當差出而未準朔守令請竝擬從之又啓言今番私賑人上來者請依昨年例次次收擬從之○亞銓朴祐源違召命許遞前望入之李秉模批下○敎曰侍從堂上堂下違牌坐罷人竝敍用○吏批以鄭萬始爲應敎鄭述祚爲同敦寧魚在沼爲金化縣令徐有容爲永同縣監李永瑗爲英陽縣監李得駿爲宣川府使徐英輔爲南陽府使○敎曰旣無履歷且經賙救此時守令難付生手南陽府使徐英輔改差更爲擬入○以李潤慶爲會寧府使朴一源爲江華經歷張集紹爲咸陽府使○順川郡守望以李永秀柳仁喆權璹擬入敎曰參上時仕之積滯莫若近日應遷之狹窄亦莫如今政則忽以已升資已經之人照擬大是不察當該銓官從重推考此望筒勿施○明川府使望以閔廷桓首擬以入敎曰方差督運差使員此時易倅非所可論雖無此窠竣事自有賞典遽擬難免不審當該銓官推考此望筒勿施又敎曰吏批進去承旨從重推考○以趙璥爲冬至兼謝恩正使閔鍾顯爲副使洪聖淵爲書狀官李敬進爲明川府使李堯憲爲順川郡守吳彥謨爲麟蹄縣監韓聖養爲朔州府使吳允國爲旌義縣監黃泰彥爲甲山府使魚錫齡爲結城縣監鄭潤弼爲穩城府使孟至大爲江陵縣監洪致範爲慶興府使蔡顯一爲興德縣監林永老爲肅川府使朴文絅爲蔚珍縣監王漢禎爲南陽府使崔秉敎爲德源府使申偗爲高敞縣監洪健祚爲利城縣監徐有成爲大司諫閔台懗李昌漢新通也洪聖淵爲司諫洪聖淵成種仁權裕陞品也鄭致淳爲獻納鄭致淳洪樂恒李庚運陞品也曺霖爲持平金聖準柳頤玄新通也朴瑞源朴思默爲正言朴瑞源朴思默柳誨吳彥敎尹九宗趙星逵新通也沈養之爲假監役南省老爲翼陵參奉洪養默爲肇慶廟參奉李世胤爲莊陵參奉申文顯爲思陵參奉曺允植金獻行爲典獄參奉幷初仕也○兵批以趙文彥爲羽林將朴順陽爲慶州營將李弼培爲大興中軍尹範衡爲公州營將李益懋爲晉州營將幷新資也李懋爲訓鍊院正任聖說爲副正任聖說崔秉敎新通也鄭信達爲惠山僉使李宗胤爲群山僉使○敎曰北伯狀本以設邑爲請已令草記回啓長津僉使姑勿出代以待決末事分付○因五衛將柳爾胄兼司僕將姜膺煥望筒敎曰俱有氣力徑遞可惜以他營將擬入○以林輔天朴性淳爲五衛將輔天性淳幷私賑人也申百祿爲武兼洪哲陳義行爲部將李思熤韓聖敬李弘弼閔宅永爲守門將幷初仕也
정조 11년 · 강
行抄啓文臣親試比較及課試親考課講講義
정조 11년 · 목
比較御題醉翁亭七言六韻排律副司果宋祥濂三中居首課試題行傍白蓮魚未知五言四韻律副司果李書九三中一居首當朔初次課講講義詩傳北山之什論語公冶長篇條問各三條副司正尹光顏論語一純通二通居首○敎曰抄啓文臣尹光顏果言講時連三次居首依定式陞六
정조 11년 · 강
宗廟慰安祭命以二十四日設行
정조 11년 · 목
禮曹啓言卽接宗廟署所報永寧殿第十一室神欌上自北第一井斑子滲漏至於神欌內塗沾濕之境西門下內墻一間祭器庫東北邊階砌與墻垣二間及東門外越邊階石三間頹圮云臣曹與本署提調依例奉審慰安祭不卜日今二十四日設行圍排申飭擧行請待晴擇日修改允之敎以承旨旣已奉審卿等又爲奉審未免屑越勿爲之又啓言卽接獻陵官員所報大王陵上後面乾戌方曲墻及內地臺石幷二十六石向內頹圮云極爲驚悚慰安祭今二十四日設行請本曹堂郞進去奉審後稟處允之又啓言卽接靖陵官員所報丁字閣樑上短椽從前滲漏修改處又爲滲漏漸至杇傷不無難支之慮云極爲驚悚請本曹堂郞進去奉審後稟處允之又啓言卽接昭寧園守奉官所報園上曲墻右邊末端羊馬石望柱石將軍石後有沙汰之患東西廣爲二十一尺五寸南北長爲四十二尺距曲墻爲四尺四寸距羊石望柱石爲四尺四寸距馬石爲三尺四寸許云極爲驚悚慰安祭二十五日設行請本曹堂郞進去奉審後稟處允之敎以明日堂上一員以獻官兼進奉審行祭後復命
정조 11년 · 강
兵曹及各營門以官墻頹圮處把守啓